מנכ"ל אינטל, בריאן קרזניץ', נשא הערב (יום ב') בלאס וגאס את נאום הפתיחה של תערוכת CES השנתית, אשר הופכת בשנים האחרונות לאחת החשובות לא רק בתחום האלקטרוניקה, אלא במידה רבה למופע חדשנות מוטורית - בעיקר בתחום האוטונומי. קרזניץ' אשר הקדיש את דבריו לכמות הנתונים והמידע האדירה שאנו צוברים, חשף מספר חידושים בתחומים שונים הנוגעים בעיקר לשימושים השונים והמתקדמים במידע הנצבר. משידור אירועי ספורט, דרך קולנוע, אמנות וכמובן תחבורה מתקדמת.
לקראת סיום נאומו עלה לבמה גם אמנון שעשוע, מייסד שותף ומנכ"ל מובילאיי, חברת הטכנולוגיה הישראלית שנרכשה אשתקד על-ידי אינטל בסכום עתק. שעשוע שחשף כי 24 מיליון מכוניות מצוידות כבר במערכות מובילאיי שונות, הרחיב בעיקר בתחום איסוף הנתונים הנדרש לצורך הפיכת החזון האוטונומי לבר מימוש. שני מיליון כלי הרכב מתוצרת ב.מ.וו, פולקסווגן וניסאן יאספו לדבריו במהלך השנה הנוכחית כמות מידע עצומה, שתסייע למפות כבישים ברזולוציה גבוהה במיוחד הנדרשת כדי לאפשר לכלי רכב לנוע באופן עצמאי.
עוד אמר שעשוע כי מובילאיי תשתף פעולה עם יצרנית הרכב הסינית הגדולה SAIC בתחום פיתוח כלי רכב אוטונומיים בשלוש הרמות הגבוהות (3-5) מאלה הקיימות כיום על כבישים ציבוריים - עד כדי רכב ללא נהג כלל. חברת המפות הדיגיטליות הסינית Navinfo תיקח אף היא חלק בפעילות משותפת, בעוד 11 יצרניות רכב מהגדולות בתעשייה צפויות לעשות שימוש בעתיד באמצעי נהיגה אוטונומיים שונים מתוצרת החברה.
כל התגובות לכתבה "שני מיליון כלי רכב יאספו השנה נתונים עבור מובילאיי"